2011ko Galesko Biltzar Nazionalerako hauteskundeak

2011ko Galesko Biltzar Nazionalerako hauteskundeak urte bereko maiatzaren 5ean izan ziren, eta Galesko Biltzar Nazionalaren IV. legealdiko 60 biltzarkideak hautatu ziren, zeinetatik 40k hautesbarruti bana ordezkatzen zuten.

Hauteskunde hauetan Alderdi Laboristak, Biltzarreko eta orduko koalizio gobernuko alderdi nagusiak, herritarren sostengu zabalagoa eskuratu zuen, eta Biltzar Nazionaleko eserlekuen erdia bereganatu zituen. Ondorioz, koaliziorik osatu gabe mantendu ahal izan zen gobernuan. Kontserbadoreak oposizioko alderdi nagusia bihurtu ziren, Plaid Cymru garaituz, baina Nick Bourne alderdiaren buruzagiak eserlekua galdu zuen eta Biltzar Nazionaletik kanpo geratu zen. Bestalde, gobernu koalizioko kide txikiak, Plaid Cymruk, boz ugari galdu zituen, eta inoizko emaitzarik kaskarrenak eskuratu zituen, 4 eserleku galduz. Liberal Demokraten boz kopurua ere asko apaldu zen, eta, lehenengoz Biltzarraren sorreratik, eserleku bat galdu zuten.

Hauteskundeetan momentuan Galesen bizi ziren Erresuma Batuko, Irlandako, Commonwealtheko zein Europar Batasuneko 18 urtetik gorako herritarrak bozkatu ahal izan zuten.

Egun ber-berean Eskoziako Legebiltzarrerako eta Ipar Irlandako Biltzarrerako hauteskundeak izan ziren.

Hauteskunde legea 

Galesko Biltzar Nazionalerako hauteskundeetan ordezkaritza proportzional mistoa (MMP) da erabiltzen den hauteskunde sistema. Biltzar Nazionaleko 60 biltzarkideetatik 40 hautesbarrutien bidez hautatzen dira, eta gainerako 20ak D'Hondt metodoa MMP sistemara aplikatuz.

Gales 40 hautesbarrutitan dago banatuta (Komunen Ganberarako hauteskundeetako hautesbarruti ber-berak), eta hautesbarruti horiek 5 eskualde osatzen dituzte: Gales Erdialdea eta Mendebaledea, Ipar Gales, Hego Gales Mendebaldea, Hego Gales Erdialdea, eta Hego Gales Ekialdea. Hautesleek bi boto eman behar dituzte: "barruti botoa", haien hautesbarrutiko ordezkaria hautatzeko; eta "zerrenda botoa" edo "eskualde botoa", haien eskualdeko 4 ordezkariak hautatzeko. Bi boto horiek ez dute zertan alderdi berarentzat izan, eta ondorioz alderdien barruti boto kopurua eta zerrenda boto kopurua normalean ez da berdina izaten.

Emaitzak

Laburpena

Erreferentziak

Ikus, gainera 
 Galesko Biltzar Nazionala
 2007ko Galesko Biltzar Nazionalerako hauteskundeak
 Galestar nazionalismo

Kanpo estekak 

Galesko hauteskundeak
2011